Ida Singelenberg: Hrvatska idealna kombinacija gradova i vinograda, prirode i dvoraca
Hrvatska po prvi puta destinacija za National Trust for Historic Preservation
Već više od 50 godina, u Washingtonu djeluje organizacija pod imenom National Trust for Historic Preservation, Nacionalna zaklada za zaštitu i čuvanje povijesnog blaga. Njena misija ukratko: Pružiti vodstvo, obrazovanje i sredstva kako bi se sačuvala povijesna mjesta u Sjedinjenim Državama i revitalizirala zajednica. Zadnjih tridesetak godina, Zaklada, uz studijska putovanja unutar zemlje, organizira i niz putovanja izvan Sjedinjenih Država, sa ciljem boljeg upoznavanja tradicija i kultura drugih zemalja. Ove godine, na njenom se programu, kao destinacija, po prvi puta našla i Hrvatska. Organizaciju National Trust for Historic Preservation, sa ciljem da se štiti i čuva sve što je u zemlji od povijesne vrijednosti i interesa, i na taj način poboljša i obogati život u zajednicama, osnovao je američki Kongres, 1949. godine. Ta je veza sa saveznom vladom, kaže Ida Singelenberg, direktorica programa za studijska putovanja, tijekom vremena prekinuta, i organizacija ne prima više nikakva savezna sredstva, već se oslanja isključivo na privatna. Organizacija je neprofitna, ima preko 200.000 članova, iz svih dijelova Sjedinjenih Država. Njen cilj ostao je nepromijenjen – zaštititi sve što je nenadomjestivo kako bi služilo i budućim naraštajima. Članovi su, kaže Ida Singelenberg, sve pojedinci koji gaje veliku ljubav za povijest i vrlo su angažirani na cijelom konceptu zaštite i čuvanja povijesnog blaga, ne samo u Sjedinjenim Državama, nego diljem svijeta, ali poglavito u Sjedinjenim Državama. “Naš program studijskih putovanja,” kaže Ida Singelenberg, “počeo je prije 30 godina zakupljivanjem riječnog broda Delta Queen, koji je sam po sebi povijesna znamenitost, za jedno putovanje Mississippijem. Tadašnji direktor Zaklade došao je na ideju da bi bilo dobro da članovi naše organizacije i cešće putuju zajedno. Tako su počela naša putovanja Amerikom, a vremenom, i drugim dijelovima svijeta. Naš cilj je izložiti naše članove sličnim projektima diljem svijeta, arhitekturi i kulturi drugih zemalja, kako bi bolje razumjeli važnost čuvanja povijesnog nasljeđa. Kad dozvolimo da povijesne zgrade ili povijesne gradske četvrti propadaju ili se ruše kako bi se na njihovim mjestima gradilo nešto novo i ‘naprednije,’ zauvijek nestaje i dio naše povijesti, a ona nam treba da bismo znali tko smo i odakle smo potekli.” U svom radu u Sjedinjenim Državama, National Trust for Historic Preservation djeluje na svim razinama – lokalnim, državnim i saveznim, ovisno o projektima. Suradjuje tijesno s lokalnim organizacijama za zaštitu povijesnih spomenika, pruža savjete u raznim postupcima, ponekad im se građani obraćaju s lokalnim pitanjima zaštite, traže pomoć, smatraju da će njihov projekt dobiti više priznanja i potpore, da će imati uspjeha, ako za njega privuku, preko Zaklade, pažnju cijele zemlje. Organizacija, koja je nestranačka, također lobira u Kongresu, sa ciljem zaštite povijesnog nasljeđa. Sa svojim programom studijskih putovanja, organizacija usko surađuje sa British National Trust i sličnim organizacijama u drugim zemljama, posebice u Evropi, a partneri su i sa UNESCOM, jer uvijek i nastoje uključiti UNESCOVE spomenike u svoja studijska putovanja. Ovo nije prvi puta da se Hrvatska našla na itineraru? “Nekoliko smo puta organizirali putovanje brodom, ali od Venecije, pa bi tada uključili Split i Dubrovnik, ali nikada do sada nas fokus nije bila isključivo Hrvatska, a i u mašineriji međunarodnog turizma, ona je bila zapostavljena.” Kako je došlo do toga da Hrvatska, za National Trust for Historic Preservation, postane destinacija? Ida Singelenberg kaže da je to rezultat suradnje s odličnim tour-operatorom iz New Yorka – Travel Dynamics. Nevjerojatno su kreativni, kaže ona, u svom businessu, u svom pronalaženju uvijek novih i uzbudljivih mjesta za članove Zaklade, koji uvijek traže neki novi, zanimljivi koncept. Ovaj, razvijen sa Travel Dynamics, pod imenom “Splendors of Croatia’s Dalmatian Coast: Historic Towns and Glorious Islands,” počinje, zapravo, u Zagrebu, uključuje i posjet dvorcima u Zagorju – Miljana i Veliki Tabor, posjet takodjer Belcu i Kumrovcu, zatim Opatija i dalje brodom, niz obalu – Rab, Kornati, Trogir, Veliki Drvenik, Split, Metković (i izlet do Mostara), Korčula, Šipan, Dubrovnik. Prva skupina kreće na put 16. kolovoza, planirano je još nekoliko do kraja listopada. U svakoj skupini samo 34 člana drustva, jer toliki je kapacitet broda, koji je, usput da kažem, u grčkom vlasništvu, jer i Travel Dynamics, u New Yorku, u vlasništvu je Amerikanaca grčkog porijekla. “Manji brod odgovara članovima naše organizacije,” kaže Ida Singelenberg, jer “ako naši članovi ista mrze, onda su to putovanja mega-brodovima, s kojih, u luku, silaze sa stotinama drugih putnika. Ovako,” dodala je, “našim članovima se pruža mogućnost intimnijeg doživljaja i puno više od samo rudimentarnog pogleda na različita mjesta.” Studijska putovanja za National Trust for Historic Preservation uvijek vode stručnjaci kako bi ta putovanja u cjelosti bila obrazovna. U ovom slučaju, glavni je vodič Arthur Collingsworth, bivši savjetnik pri Royal Institute of International Affairs, u Londonu, direktor evropskog ureda sveučilista Ujedinjenih naroda, suradnik Centra za strateška i međunarodna istraživanja, u Washingtonu, član niza drugih zaklada i međunarodnih organizacija, a imenovanjem američkog predsjednika i član National Security Education Board. Drugi vodič je Richard Brilliant, profesor na sveučilistu Columbia, gdje predaje grčku i rimsku umjetnost i teoriju povijesti umjetnosti. “Takve kvalifikacije za naše vodiče su potrebne, jer članovi naše organizacije i žele saznati sve, od umjetnosti do povijesti i politike.” Studijsko putovanje Hrvatskom tek je objavljeno. Kakve su reakcije? “Divne, oduševljeni smo, brošuru smo tek izdali, a mislim da smo već do pola rasprodani, to je fantasticno. Ljudi nas zovu, oduševljeni su idejom studijskog putovanja Hrvatskom. Kombinacija različitih stvari je prava, ukljućeni su i gradovi i vinogradi i priroda i dvorci, sjajni spoj raznih elemenata, a to je ono što ljudi i traže na putovanjima,” rekla je Ida Singelenberg, direktorica programa studijskih putovanja Nacionalne zaklade za zaštitu i čuvanje povijesnog blaga.